Petrolprys kan dalk daal, diesel stygPaul Joubert, ŉ senior navorser van die Solidariteit Navorsingsinstituut, het Maandag gesê daar is gemengde vooruitsigte vir September se petrol- en dieselpryse. Die huidige vooruitsig is dat die basiese prys van petrol (voor heffings of winsmarges) op 4 September met sowat 7c tot 10c kan daal. Vir diesel is dit egter omgekeerd, en die basiese dieselprys kan weer heel waarskynlik met sowat 10c styg. “Buiten die waarskynlike veranderinge in die basiese pryse, is daar ook ŉ moontlikheid dat die leiheffing (slate levy) wat tans 17,54c per liter is, in September ietwat kan daal,” het Joubert aan Maroela Media gesê. “Aan die negatiewe kant is daar egter ŉ moontlikheid dat die kleinhandelwinsmarge op petrol en diesel opwaarts aangepas kan word in September. Hierdie marge word gewoonlik jaarliks in September of Oktober met sowat 4c per liter verhoog.” Volgens Joubert is die netto-effek op petrolpryse en groothandel dieselpryse vandeesmaand moeilik om te skat, aangesien die veranderinge in die leiheffing of kleinhandelwinsmarge nie voorspel kan word nie. “Tog sal dit raadsaam wees om vir ŉ klein daling in die prys van petrol, en ŉ klein styging in dié van diesel voor te berei,” het hy gesê.